سارہ شگفتہ

سارہ شگفتہ 31 اکتوبر 1954ء کو گوجرانوالہ میں پیدا ہوئیں۔ وہ اردو اور پنجابی میں شاعری کرتی تھیں۔ ان کی شاعری کی مرغوب صنف نثری نظم تھی جو ان کے ایک الگ اسلوب سے مرصع تھی۔

 حالات زندگی 
غریب اور ان پڑھ خاندانی پس منظر کے باوجود وہ پڑھنا چاہتی تھیں مگر میٹرک بھی پاس نہ کر سکیں۔ ان کی سوتیلی ماں، کم عمر کی شادی اور پھر مزید تین شادیوں(ان کے دو شوہر شاعر تھے) نے انھیں ذہنی اذیت میں مبتلا کر دیا۔ انھیں دماغی امراض کے ہسپتال بھیجا گیا جہاں انھوں نے خودکشی کی ناکام کوشش کی۔

 شعری مجموعے 
سارا شگفتہ کی پنجابی شاعری کے مجموعے
 'بلدے اکھر'،
 'میں ننگی چنگی' اور
 'لکن میٹی'
اور اردو شاعری کے مجموعے
 'آنکھیں' اور
 'نیند کا رنگ' کے نام سے اشاعت پزیر ہوئے۔

 وفات 
4 جون 1984ء کو انھوں نے کراچی میں ٹرین کے نیچے آکر جان دے دی۔اردو پوائنٹ۔ آرٹیکل

 بعد از وفات خراج تحسین 
ان کی ناگہانی موت نے ان کی زندگی اور شاعری کو ایک نئی جہت عطا کی۔ ان کی وفات کے بعد ان کی شخصیت پر امرتا پرتیم نے 'ایک تھی سارہ' اور انور سن رائے نے 'ذلتوں کے اسیر' کے نام سے کتابیں تحریر کیں اور پاکستان ٹیلی وژن نے ایک ڈراما سیریل پیش کیا جس کا نام 'آسمان تک دیوار' تھا۔

 نمونہ کلام 

قرض

میرا باپ ننگا تھا

میں نے اپنے کپڑے اتار کر اسے دے دیے

زمین بھی ننگی تھی

میں نے اسے

اپنے مکان سے داغ دیا

شرم بھی ننگی تھی میں نے اسے آنکھیں دیں

پیاس کو لمس دیے

اور ہونٹوں کی کیاری میں

جانے والے کو بو دیا

موسم چاند لیے پھر رہا تھا

میں نے موسم کو داغ دے کر چاند کو آزاد کیا

چتا کے دھوئیں سے میں نے انسان بنایا

اور اس کے سامنے اپنا من رکھا

اس کا لفظ جو اس نے اپنی پیدائش پہ چنا

اور بولا

میں تیری کوکھ میں ایک حیرت دیکھتا ہوں

میرے بدن سے آگ دور ہوئی

تو میں نے اپنے گناہ تاپ لیے

میں ماں بننے کے بعد بھی کنواری ہوئی

اور میری ماں بھی کنواری ہوئی

اب تم کنواری ماں کی حیرت ہو

میں چتا پہ سارے موسم جلا ڈالوں گی

میں نے تجھ میں روح پھونکی

میں تیرے موسموں میں چٹکیاں بجانے والی ہوں

مٹی کیا سوچے گی

مٹی چھاؤں سوچے گی اور ہم مٹی کو سوچیں گے

تیرا انکار مجھے زندگی دیتا ہے

ہم پیروں کے عذاب سہیں

یا دکھوں کے پھٹے کپڑے پہنیں

     ........ 

شیلی بیٹی کے نام

تجھے جب بھی کوئی دکھ دے

اس دکھ کا نام بیٹی رکھنا

جب میرے سفید بال

تیرے گالوں پہ آن ہنسیں رو لینا

میرے خواب کے دکھ پہ سو لینا

جن کھیتوں کو ابھی اگنا ہے

ان کھیتوں میں

میں دیکھتی ہوں تیری انگیا بھی

بس پہلی بار ڈری بیٹی

میں کتنی بار ڈری بیٹی

ابھی پیڑوں میں چھپے تیرے کمان ہیں بیٹی

میرا جنم تو ہے بیٹی

اور تیرا جنم تیری بیٹی

تجھے نہلانے کی خواہش میں

میری پوریں خون تھوکتی ہیں

 مزید دیکھیے 
 خودکشی کرنے والے شعرا

 حوالہ جات 

زمرہ:1954ء کی پیدائشیں
زمرہ:1984ء کی وفیات
زمرہ:خودکشی کرنے والے شعرا
زمرہ:پنجابی شخصیات
زمرہ:پاکستان میں خودکشیاں
زمرہ:پاکستانی مصنفات
زمرہ:پاکستانی اردو شعرا
زمرہ:خودکشی کرنے والی خواتین
زمرہ:1984ء میں خودکشی
زمرہ:خودکشیاں بذریعہ ریل گاڑی
زمرہ:گوجرانوالہ کی شخصیات